12/05/2021 | Administración LocalMunicipal
Santiago de Compostela
Persoal
Bases do procedemento do concurso específico para a cobertura dun posto de letrado/a na asesoría xurídica do Concello de Santiago de Compostela

Por Resolución da concellaría de Economía e Facenda, Persoal, Contratación e Modernización da Administración Local de 6 de maio de 2021, apróbanse as bases do procedemento de concurso específico para a provisión dun posto de letrado/a na asesoría xurídica do concello de Santiago de Compostela, que se inclúen como anexo I, co seguinte contido: É obxecto das presentes bases a provisión do posto vacante de letrado/a, incluído na oferta de emprego do Concello de Santiago de Compostela do ano 2020, aprobada na Xunta de Goberno Local na súa reunión do día 06/07/2020 e publicada no Boletín Oficial da Provincia, núm.111, do 20 de xullo de 2020, mediante o procedemento de concurso específico de méritos previsto no artigo 20.1 da Lei 30/1984, do 02 de agosto, de medidas para a reforma da función pública –transitoriamente vixente ao abeiro do disposto na Disposición final cuarta do Real decreto lexislativo 5/2015, do 30 de outubro, do texto refundido da Lei do Estatuto básico do empregado público (en diante EBEP)-; no artigo 91 da Lei 2/2015, do 29 de abril, de emprego público de Galicia, e no artigo 8 do Regulamento de provisión de postos do Concello de Santiago de Compostela (BOP núm.222, do 26 de setembro de 1997). As características do posto de traballo obxecto de provisión, encadrado no grupo A1 de titulación e con nivel 24 de complemento de destino, aparecen na Relación de Postos de Traballo vixente (BOP núm.50, do 15 de marzo de 2017) co seguinte detalle: En xeral as funcións propias do posto, ademais das que lle sexan encomendadas pola persoa responsable da Dirección da Asesoría Xurídica, son as seguintes: · Representación e defensa do Concello perante os xulgados e Tribunais. · Elaboración de informes xurídicos que lle sexan asignados. · Informar ao órgano municipal competente das accións xudiciais e recursos formulados contra o Concello, así como a correspondente proposta de comparecencia e defensa. · Elaborar informes e propoñer o exercicio de accións xudiciais que procedan en defensa dos intereses municipais como consecuencia de danos e perdas que se ocasionen ao patrimonio da Corporación. · Informar, coa conformidade do director da asesoría xurídica, sobre outras accións xudiciais que poidan ser procedentes en defensa dos bens e dereitos da Corporación, incluídas denuncias e querelas, así como elaboralas tras o correspondente acordo municipal. · Comunicar as sentenzas e resolucións que poñan fin aos procesos xudiciais e propoñer a súa impugnación ou cumprimento, sen prexuízo de anunciar, ad cautelam, os recursos ordinarios que procedan. · Informar ao órgano municipal competente sobre a conveniencia, no seu caso, de renuncia, avinza, desistencia ou transacción nos procedementos xudiciais iniciados e expoñer a súa opinión para os efectos do previsto nas leis procesuais cando entenda que a disposición ou actuación municipal impugnada non se axusta a dereito. En todos estes casos, o informe deberá levar a conformidade da persoa responsable da Dirección da Asesoría Xurídica.2.1 Poderá participar neste procedemento de provisión de posto de traballo por concurso específico de méritos o persoal funcionario de carreira de calquera administración pública, do grupo A (subgrupo A1) de titulación que cumpra os seguintes requisitos, na data de finalización do prazo para a presentación de instancias: 1. Estar en posesión do título de graduado ou licenciado en Dereito ou equivalente, ou estar en condicións de obtelo na data en que remate o prazo de presentación de solicitudes. As persoas que concorran con titulacións obtidas no estranxeiro deberán acreditar que están en posesión da correspondente credencial de homologación ou, no seu caso, do correspondente certificado de equivalencia.2. Pertencer a corpos, escalas ou subescalas de letrado de calquera administración pública, e/ou ser funcionario/a da administración local pertencente á escala de administración xeral, subescala técnica, ou administración especial, subescala técnica, clase técnicos superiores, letrado/a.3. Estar en calquera situación administrativa, agás os suspendidos en firme.2.2 O persoal funcionario que, de ser o caso, ocupe o posto de traballo en comisión de servizos e que cumpra os requisitos sinalados poderá participar neste proceso. No caso de non participar ou non acadar o posto desempeñado en comisión de servizos na presente convocatoria, volverá ao seu posto de orixe.3.1 As solicitudes deberán presentarse preferentemente por vía electrónica usando o formulario dispoñible na sede electrónica do Concello de Santiago de Compostela (sede. santiagodecompostela. gal), seguindo as indicacións para o trámite “Procesos de selección de persoal” incluído no catálogo de procedementos. No devandito formulario (modelo RH016) deberán identificarse claramente todos os datos da persoa interesada e da convocatoria. Alternativamente poderanse presentar en soporte papel na Oficina de asistencia en materia de rexistros do Concello de Santiago de Compostela, ou en calquera das formas establecidas no artigo 16.4 da Lei 39/2015, do 1 de outubro, de procedemento administrativo común das administracións públicas. No suposto de presentación en oficina de Correos, deberá realizarse en sobre aberto para que a solicitude sexa datada e selada pola persoa empregada de Correos antes de ser certificada.3.2 As solicitudes deberán presentarse no prazo de 15 días hábiles a partir do seguinte ao da publicación da convocatoria no Boletín Oficial do Estado. Os actos derivados deste proceso publicaranse no Taboleiro de Edictos do Concello de Santiago de Compostela e na súa páxina web, www.santiagodecompostela. gal 3.3 As solicitudes para tomar parte neste proceso dirixiranse ao Sr. Alcalde-Presidente do Concello de Santiago de Compostela, e deberá ir acompañada dun “curriculum vitae” no que se xustifique, mediante certificación ou copia compulsada, os méritos que se aleguen.4.1 Rematado o prazo de presentación de solicitudes, a concelleira de Economía e Facenda, contratación, Persoal e Modernización da Administración Local ditará resolución aprobando a lista provisional de persoas admitidas e excluídas. Esta resolución, que será publicada no Taboleiro de Edictos e na páxina web do Concello, conterá a relación nominal das persoas excluídas con indicación das causas de non admisión.4.2 As persoas aspirantes excluídas expresamente, e as que non figuren na relación de admitidas nin na de excluídas, disporán dun prazo único e improrrogable de cinco días hábiles, contados a partir do seguinte ao da publicación no Taboleiro de Edictos e na web, para emendar o defecto que motivou a súa exclusión ou a non inclusión expresa. Quen dentro do prazo sinalado non emende os defectos xustificando o seu dereito a ser admitida/o, será excluída/o do proceso selectivo con carácter definitivo. Pola súa parte, os persoas aspirantes que detectaran erros na consignación dos seus datos persoais poderán manifestalo no prazo sinalado.4.3 Rematado o prazo de emenda de defectos das solicitudes, publicarase no Taboleiro de Edictos e na páxina web do Concello resolución da concellería competente en materia de persoal, aprobando a lista definitiva de admitidos e excluídos e procederase á designación dos membros da comisión de valoración. A comisión de valoración estará composta polos seguintes membros, cos seus respectivos suplentes: · Presidente/a: unha persoa funcionaria do Concello de Santiago de Compostela. · Vogais: - Tres persoas funcionarios de calquera administración. · Secretario/a: unha persoa funcionaria do Concello de Santiago de Compostela, con voz e voto. Todos os membros, que terán voz e voto, deberán pertencer a un grupo de titulación igual ou superior ao esixido para o posto convocado, e ademais posuír o grao persoal ou desempeñar postos de nivel igual ou superior aos convocados. A actuación da comisión rexerase polo disposto nas presentes bases e na lexislación de réxime xurídico do sector público. Os membros da comisión que actúen nestas probas selectivas terán dereito a percibir as indemnizacións correspondentes, conforme ao establecido no Real decreto 462/2002, do 24 de maio, e lexislación complementaria, sempre que as súas reunións e realización das probas teñan lugar en horario fóra da súa xornada ordinaria de traballo. Así mesmo, as persoas interesadas poderán recusar aos membros da comisión, no prazo de 10 días naturais dende a publicación da súa composición, cando, ao seu xuízo, concorra neles algunha das circunstancias previstas no artigo 24 da Lei 40/2015, do 1 de outubro, de réxime xurídico do sector público.6.1 Primeira fase: nesta primeira fase serán obxecto de valoración os seguintes méritos: 6.1.1. Grao persoal (nivel) consolidado: a) Por ter consolidado un grao persoal igual ou superior ao nivel do posto que se solicita: 13 puntos. b) Por ter consolidado un grao persoal inferior ao nivel do posto que se solicita: 10 puntos.6.1.2. Traballo desenvolvido: ata un máximo de 10 puntos, a razón de 2 puntos por ano completo de servizo en postos de traballo de letrado en calquera administración pública.6.1.3. Formación Puntuarase ata un máximo de 20 puntos. Unicamente se valorarán os cursos de formación e perfeccionamento directamente relacionados coas funcións dos postos de traballo ofertados, organizados por entidades públicas ou homologados por elas: Por participar como alumno/a nun curso de menos de 40 horas: 1 punto. Por participar como alumno/a nun curso de 40 horas ou máis: 2 puntos. Por participar como profesor/a nun curso de menos de 40 horas: 2 puntos. Por participar como profesor/a nun curso de 40 horas ou máis: 4 puntos.6.1.4. Titulación: por ter unha titulación superior á requirida para a provisión do posto solicitado, e relacionada co mesmo: · Doutor ou equivalente: 5 puntos por cada titulación, ata un máximo de 10 puntos.6.1.5. Antigüidade: valoraranse os anos de servizo en calquera das Administracións Públicas, a razón de 0,25 puntos por cada mes, e ata un máximo de 30 puntos. Os méritos serán valorados con referencia á data de peche do prazo de presentación de solicitudes. Nos méritos “formación” e “titulación”, no suposto de varios títulos, soamente de terá en conta o de nivel superior. A puntuación mínima para superar esta primeira fase e poder continuar no proceso de provisión é de 25 puntos.6.2 Segunda fase: consistirá na comprobación e valoración dos méritos específicos adecuados ás características do posto, mediante a presentación dunha memoria cunha extensión máxima de 15 folios tamaño DIN A4 (letra Arial 10), que conterá unha análise das tarefas do posto e dos requisitos, condicións e medios necesarios para o seu desempeño, a xuízo da persoa candidata, con base na descrición recollida no punto primeiro das presentes bases. Na avaliación da memoria prestarase especial atención a aqueles proxectos de mellora que poidan ser obxecto de implementación no posto de traballo ao que se opta, así como a proposta do uso das novas tecnoloxías, particularmente da administración electrónica, no desenvolvemento das funcións e tarefas propias do posto. A puntuación máxima desta segunda fase será de 25 puntos, resultado da media aritmética das outorgadas por cada membro da comisión de valoración, desbotándose a máxima e a mínima concedidas ou, no seu caso, unha das que aparezan repetidas como tales. A comisión de valoración, na proposta de resolución, deberá facer constar a puntuación en cada apartado e total de cada unha das persoas candidatas, ordenadas de maior a menor, propoñendo para o posto á persoa que obtivese maior puntuación total. A proposta elevarase á Xunta de Goberno Local para a resolución do concurso, publicándose no Taboleiro de Edictos, na web do Concello e no Diario Oficial de Galicia. A toma de posesión do posto adxudicado deberá efectuarse no prazo de tres días hábiles a contar dende o día seguinte ao de cesamento, ou do cambio de situación administrativa que en cada caso corresponda, que deberá efectuarse dentro dos tres días hábiles seguintes á publicación da resolución definitiva do proceso no Diario Oficial de Galicia. O cómputo dos prazos posesorios iniciarase cando finalicen os permisos ou licenzas que fosen concedidos á persoa interesada. A convocatoria e as súas bases específicas, así como cantos actos administrativos delas se deriven, poderán ser impugnadas polas persoas interesadas nos casos e na forma previstos na Lei 39/2015, do 1 de outubro, de procedemento administrativo común das administracións públicas. O que se publica para xeral coñecemento. Santiago de Compostela, 6 de maio de 2021 A Concelleira delegada de Economía e Facenda, Persoal, Contratación e Modernización da Administración Local. (PD Dto. Alcaldía 17/06/2019) Marta Abal Rodríguez